Håndbold-turneringen Rødspætte Cup begynder om få timer. I Frederikshavn holder de fleste butikker lukket, men i Føtex står kunderne i kø.

Det har været en velkendt historie i årevis, at butikkerne i Frederikshavn holder lukket i påsken, mens 5000 håndboldspillere, ledere og forældre er i byen for at spille håndboldturneringen Rødspætte Cup. I år er der givet dispensation til, at butikkerne i midtbyen må holde åbent. Men det er langtfra alle, der har taget imod det tilbud. Kun 14 forretninger ud af handelstandsforeningen Frederiks 185 medlemmer har folk på arbejde. Og det kan undre hos stævnearrangør Per Larsen. - Jeg havde selvfølgelig håbet på, at mange flere butikker havde holdt åbent i anledning af stævnet, men nu starter vi med 14 år i år, og så må vi håbe, at de får så god en omsætning at flere følger efter næste år, siger han. I Føtex står kunderne i kø, og butikschef Claus Boye jubler over omsætningen. - Det går over al forventning. Jeg har 14 mand på arbejde i dag, men det ser ud til, at vi skal have endnu flere på arbejde i morgen, siger han. Se mere om den lukkede midtby i vores udsendelse i aften klokken 19.30.